Luister in 3 minute: Sakevertroue, beurtkrag en Eskom in die hof | Maroela Media
In hierdie week se 3 sake, 3 minute bespreek Van Onselen die Buro vir Ekonomiese Ondersoek (BEO) se sakevertroue-indeks wat op 'n nuwe laagtepunt sedert 2017 is.
Dié BEO meen die ANC sal 'n beduidende beleidsverandering moet maak om sakevertroue om te swaai.
In nog 'n verdere terugslag vir sakevertroue en ekonomiese groei was Eskom genoop om sedert die afgelope naweek fase 4-beurtkrag in te stel. Sakeliga is bekommerd oor die gebrek aan enige veerkragtigheid in die kragvoorsiener se stelsel en meen die mark moet nou dringend vir private oplossings en private kragvoorsiening oopgestel word.
Van Onselen bly by nuus oor Eskom in 'n saak waarin die Gautengse hooggeregshof in Resilient Properties se guns beslis het dat Eskom nie by magte is om munisipaliteite se elektrisiteit af te sny weens wanbetaling nie.
Prof. Jannie Rossouw, ekonomiese ontleder, meen die uitspraak in dié betrokke hofsaak sal inwoners en ander munisipaliteite duisende rande aan regskostes in soortgelyke sake spaar.